(1846) Alsine hadden gegeselt soe , Dat bloet liep ter erden toe , Ende si moede van slane waren Dedene die here sonder sparen In enen diepen put neder laten , Die eiselijc was utermaten , Die vuil was van slangen ende van wormen , Die dat water soe deden verstormen , Dat gevenijnt was , sonder waen .Alse hi inden put was gedaen Hi gevoelde tcoude water eer iet lanc , Dat vanden venine van wormen stanc ; Ende die slangen daden hem dere , Ende tcoude water mesquam hem sere , Die van pinen hadde herde heet , Soe dat hi in onmacht viel gereet .Si liepen an hem op ende neder Sine been biten wech ende weder , Ende pijndene herde onsochte .